**ΣΚΕΨΕΙΣ ΠΡΟΣ ΤΟ 3ο ΣΥΝΕΔΡΙΟ**

Πλησιάζοντας τις εργασίες του 3ου Συνεδρίου του ΣΥΡΙΖΑ νοιώθω την ανάγκη να καταθέσω μερικές σκέψεις με την ελπίδα να συνεισφέρω στο διάλογο για τις καλύτερες δυνατόν αποφάσεις. Έχοντας μία 40ετή εμπειρία ως συνδικαλιστής γιατρός και πανεπιστημιακός, ως αυτοδιοικητικός Κοινότητας, Δήμου και Περιφέρειας, ως υποψήφιος ευρωβουλευτής και βουλευτής, ως συντονιστής ΝΕ, ΠΣΕ Ηπείρου και τελευταία ΟΜ Κεντρικών Τζουμέρκων επιτρέψτε μου να εστιάσω συνοπτικά στο επίδικο και της συγκυρίας που κατά τη γνώμη μου είναι η **ενεργή συμμετοχή** των ατόμων-πολιτών σε οποιαδήποτε συλλογικότητα (κόμμα, συνδικάτο, πολιτιστικός σύλλογος κ.λπ.). Εστιάζοντας στο κόμμα μας είναι γνωστή σε όλους μας η κατάσταση. Λίγα μέλη αναλογικά και συμμετοχή 30-50% παντού. Οι αιτίες πολλές, γνωστές, έχουν ειπωθεί και λόγω χώρου δεν θα τις αναλύσω εδώ. Θέλω μόνο να εστιάσω στη λειτουργία του κόμματος συνολικά ξεκινώντας από το βασικό κύτταρο που λέμε ότι είναι η ΟΜ. Στις συνελεύσεις ΟΜ όπου συμμετέχουν 20-30 ή και περισσότερα μέλη είναι δύσκολο να γίνουν συζητήσεις που να αφορούν όλα τα μέλη και να συμμετέχουν όλοι ενεργά και κύρια τα νέα μέλη. Εκεί αρχίζει και η αποστασιοποίηση αφού νοιώθουν περιττοί κύρια οι πιο συνεσταλμένοι/ες. Η λύση νομίζω είναι οι εξειδικευμένες συζητήσεις να γίνονται στις προβλεπόμενες Θεματικές ομάδες εργασίας. Εκεί ο υπεύθυνος/η ή οι αναπληρωτές τους (αναπληρωτές πρέπει να προβλέπονται παντού) καλούν όσες/ους έχουν γνώση και ενδιαφέρον να επεξεργαστούν προβλήματα και να προτείνουν λύσεις. Σωστά προβλέπεται (και πρέπει να ενταθεί) να προσκαλούνται –και υβριδικά και σε ουδέτερους χώρους- σε αυτές όχι μόνο τα μέλη αλλά και άτομα απλά, κινηματικά, εξειδικευμένα ή και θεσμικά που ξέρουν και μπορούν να συνεισφέρουν στον προβληματισμό και στις αποφάσεις. (Κάπως έτσι έγινε στα επιτυχημένα Περιφερειακά Αναπτυξιακά Συνέδρια). Έτσι πέρα από το όφελος μιας ενδελεχούς επεξεργασίας και προτάσεων επιτυγχάνεται και ένα μέρος της πολυπόθητης **γείωσης με την κοινωνία.** (π.χ. οι νέες/οι-τα παιδιά μας δεν θέλουν να γίνουν μέλη ενώ ψηφίζουν ΣΥΡΙΖΑ μπορεί όμως να τους προσεγγίσουμε σε μία χαλαρή Θεματική). Το κύτταρο λοιπόν της πρωτογενούς λειτουργίας του κόμματος εκ των πραγμάτων πρέπει να είναι οι **Θεματικές ομάδες εργασίας.**

Στη συνέχεια οι επεξεργασμένες προτάσεις συζητούνται στις ΟΜ και στη ΝΕ η οποία έχει και την ευθύνη να τις γνωστοποιήσει στις Περιφερειακές Θεματικές που πρέπει να υπάρχουν για τη στήριξη των Περιφερειακών Παρατάξεων και ασφαλώς στα θεσμοθετημένα Τμήματα. Από εκεί πρέπει να προωθηθούν στην ΚΕ, στα θεσμοθετημένα όργανα, στους βουλευτές/τριες και στην κυβέρνηση ή αντιπολίτευση. Από εκεί πρέπει να υπάρξει μία αντίστροφη πορεία προς τα μέλη της ΟΜ και των Θεματικών για την τύχη μίας πρότασης. Δηλαδή η όλη πνευματική εργασία των μελών και «συνεργατών» υλοποιήθηκε, σκόνταψε, πως και που, τι πρέπει να γίνειγια να πραγματοποιηθεί για να νοιώσει το μέλος «χρήσιμος πολίτης στην κοινωνία» όπως έλεγε και η γιαγιά μου! Χωρίς αυτή την επίπονη, ελεγχόμενη αμφίδρομη διαδικασία από τον πολίτη προς την νομοθετική και εκτελεστική εξουσία και τανάπαλι στον πολίτη δεν νομίζω ότι μπορούμε να περισώσουμε το κόμμα όπως το γνωρίσαμε εμείς οι παλαιότεροι και με τα μάτια στραμμένα στο μέλλον. Ας αφήσουμε την πόρτα ανοιχτή στα επιτεύγματα των επιστημών και στις παγκόσμιες αλλαγές να μας οδηγήσουν σε νέους τρόπους λειτουργίας προτεινόμενους από τους νέους ανθρώπους για τους πολίτες όλου του κόσμου.

Κώστας Χ. Μπασιούκας

Συντονιστής ΟΜ Κεντρικών Τζουμέρκων, Συντονιστής ΠΣΕ Ηπείρου.

Αθαμάνιο Άρτας 47045

Τηλ.:6946 048969 e-mail: kbassioukas@gmail.com